《道山堂后小桃著花颇有幽态》
宋代·程俱

春阳入花骨，疏叶皆昌丰。蓬山足松桧，不作倚市容。

小桃三四花，擢秀冰雪中。頩颜澹无言，绰有林下风。

无人对清赏，似笑华发翁。老来懒寻芳，挂杖无青铜。

不知春色深，但怪风日融。颇闻西郊路，欲作朝霞烘。

何须逐流水，有马如游龙。骑驴哦新句，醒醉同一空。

当年玄都观，葵麦栖残红。却顾此幽绝，萧然对繁秾。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。